  Виталий Пронин 31-тӥ мартысен «Огъя Россия» партия кичӧлтэмъя Удмуртиын быдэсъяське «ПоддЕРжка» акция. Депутатъёс, ужбергатӥсьёс но огшоры калык секыт югдуре сюремъёслы юрттӥсько. Ува ёрос администрацилэн йырыз В. ГоловинКыйлудысь Игнатьевъёслы сиён-юон вуттӥз.Туспуктэм: Ува ёрос администрацилэн бамысьтызСемьяос дӥне вуо сиён-юонэн, нырысь ик кулэ луись арбериосын коробкаос. Кылем арня вискын таӵе юрттэт басьтӥзы Ува ёросысь Кыйлуд гуртысь Игнатьевъёс. Наталья Игнатьева огназ 4 нылъёссэ будэтэ. — Паймим но шумпотӥм, семьямылы со быдӟа саклык висъязы шуыса, — вера Н. Игнатьева. — Ёросмылэн йырыз Владимир Головин, сиён-юонэн коробка вайыса, ачиз ми доры лыктӥз. Солэсь азьвыл гинэ школаысь сухпаёк вайизы вал: 2 килограмм сакыр, тысянвӧй (кӧсвӧй), печення, яблок. Со бадӟым юрттэт луиз семьямылы. Ӝажыосмы воксё бушесь вал ини. Табере та сиён-юон милемлы кӧня ке арнялы тырмоз. Зэм, Игнатьевъёс дась сётэмзэс возьмаса уг уло: скалзы вань, чипы-курег вордо, бакча утялто. Наталья вань сюлмысьтыз тырше нылъёссэ ӟеч будэтыны. Настя туэ техникуме пырыны дасяське. Кристина 2-тӥ арзэ Ижысь быгатӥсь нылпиослэн элькун школаязы дышетске — суредаське. Солэсь азьвыл 4 ар школае пырыны выризы, но инты ӧвӧл шуыса, ӧз кутылэ. Куинетӥез, Аня, 6-тӥ классын дышетске, кылбуръёс вольыт вераныяратэ, суредаське, Камила 1-тӥ классэз туэ йылпумъя. — Мынам улонэ но, нырысетӥ юрттӥсьёсы но — нылъёсы, — азинтэ нылкышно. — Тыршисько, соос книга лыдӟыса мед будозы шуыса. Ми чиньыен пӧлыен кадь: уж дуре кошкисько ке, тодӥсько, корка котырын ваньзэ лэсьтозы-утялтозы. Покчиез сяна, ваньзы скал кыскыны быгато ни. Наталья — 2-тӥ группаен инвалид. Но 14 сюрс манет гинэ пенсиен бадӟым семьяез уд сюды. Эшшо ке Игнатьевъёс 12 сюрс 500-зэ толэзьлы быдэ корказы понна сётоно луо на. Угось корка басьтоно луизы — азьвылэз 2015-тӥ арын сутскиз. Туэ тыриськонзэс ворсалозы ни. Семьяез сюдоно шуыса, Наталья интыяськыны быгатӥз 5 иськемысь Вишуре, отын реабилитацияя центрын социальной ужась луэ. Уж сётӥсьёсызлы нылкышно бадӟым тау каре, угось азьвыл, инвалид шуыса, нокытчы уг куто вал. Сиён-юонэн кузьым басьтӥз Яр ёросысь Чарланпи гуртысь Назаровъёслэн семьязы но. Константин Назаров огназ 3 пиналзэ будэтэ, соос школае но уг ветло на. Воргорон кузпалыныз люкиськиз, соиз нылпиоссэ кылэм-адӟем уг кары. Чарланпиын ог 10 корка гинэ кылемын на, ужаны нокытын, соин семьялэн доходэз ӧвӧл. Нылпиосты будэтыны юртто Константинлэн арлыдо анай-атаез, сюдэ сад-бакчазы но. Яр ёрос администрациысь семья ужпумъёсъя ёзэт Назаровъёсты далайгес син азязы возе ни. Мыло-кыдо адямиослэн юрттэмзыя дырын-дырын дӥськут, сиён-юон вайылэ. Кӧня ке ар талэсь азьло семья быгатӥз соцконтрактъя пудо басьтыны. Таӵе ӟеч акциос ортчо ваньмаз ёросъёсын. Секыт югдуре сюремъёслы юрттӥськыны быгатэ котькуд мылкыд карись. Со понна вазиськоно 8(3412) 725-385 номеръя. Нош кинлы юрттэт кулэ, жингыртоно 8(3412) 232-800 телефонъя. Вазиськыны луэ котькуд нунал 9 часысен 18 часозь. ________ Ангелина Снигирёва  